Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Antona Mrkvičke, zamjenika općinskog načelnika Općine Lokve do 28. svibnja 2017.g.,** pokrenutom odlukom Povjerenstva broj: 711-I-513-P-120/18-02-16 od 6. travnja 2018.g., na 16. sjednici održanoj 29. lipnja 2018.g., donosi sljedeću

**ODLUKU**

1. **Propustom dužnosnika Antona Mrkvičke, zamjenika općinskog načelnika Općine Lokve do 28. svibnja 2017.g., da u roku od 30 dana od dana prestanka obnašanja dužnosti zamjenika općinskog načelnika Općine Lokve Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u danom roku, koji je istekao 2. prosinca 2017. g., dužnosnik je počinio povredu članka 10., u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Antonu Mrkvička neće se izreći sankcija s obzirom da je od prestanaka obnašanja dužnosti zamjenika općinskog načelnika Općine Lokve proteklo više od 12 mjeseci.**

Obrazloženje

Povjerenstvo je na 4. sjednici održanoj 6. travnja 2018.g. pokrenulo postupak za odlučivanje o sukobu interesa protiv dužnosnika Antona Mrkvičke, zamjenika općinskog načelnika Općine Lokve, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku podnese ispravno i potpuno ispunjeni obrazac izvješća o imovinskom stanju dužnosnikapovodom prestanka obnašanja navedene dužnosti.

Uvidom u Registar dužnosnika koji ustrojava i vodi Povjerenstvo utvrđeno je da je Anton Mrkvička obnašao dužnost zamjenika općinskog načelnika Općine Lokve od 7. lipnja 2013.g. do 28. svibnja 2017.g.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Anton Mrkvička, povodom obnašanja dužnosti zamjenika općinskog načelnika Općine Lokve do 28. svibnja 2017.g. bio obvezan postupati sukladno odredbama ZSSI-a.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini.

Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Uvidom u službenu evidenciju Povjerenstva utvrđeno je kako dužnosnik Anton Mrkvička u roku od 30 dana od dana prestanka obnašanja dužnosti zamjenika općinskog načelnika Općine Lokve u mandatu 2013. - 2017. nije podnio izvješće o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj: 711-I-1773-IK-2992/17-01-10 od 30. listopada 2017.g. pozvalo dužnosnika da ispuni i podnese Povjerenstvu ispravno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Lokve, u roku od 15 dana od dana primitka toga Zaključka. Dostava navedenog zaključka izvršena je 17. studenog 2017.g.

Obzirom da dužnosnik Anton Mrkvička u danom roku od 15 dana od dana primitka gore navedenog zaključka, odnosno do 2. prosinca 2017. g. nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak.

Dužnosnik je 11. svibnja 2018. g. podnio izvješće o imovinskom stanju povodom prestanka obnašanja dužnosti u elektroničkom obliku, ali do dana donošenja predmetne odluke nije podnio obrazac u fizičkom obliku.

Dana 16. svibnja 2018. g. dužnosnik je dostavio očitovanje na odluku Povjerenstva o pokretanju postupka, u kojem u bitnom navodi kako je izvješće propustio podnijeti zbog neznanja i neinformiranosti te navodi kako je nezaposlen i da je u lošijoj financijskoj situaciji nego kad je stupio na dužnost.

Povjerenstvo je u provedenom postupku utvrdilo kako dužnosnik Anton Mrkvička nije ispunio obvezu podnošenja obrasca izvješća o imovinskom stanju dužnosnika u roku od 30 dana od dana prestanka obnašanja dužnosti zamjenika općinskog načelnika Općine Lokve te da navedenu obvezu nije pravilno i u potpunosti ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 2. prosinca 2017. g., čime je počinio povredu članka 10. ZSSI-a, u vezi s člankom 8. i 9. ZSSI-a.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika općinskog načelnika Općine Lokve.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Anton Mrkvička, poštom
2. Objava na internetskoj stranici Povjerenstva
3. Pismohrana